PARLAMENTUL ROMÂNIEI

CAMERA DEPUTAŢILOR

Comisia pentru muncă şi protecţie socială


Nr.27/244/4 septembrie 2003
AVIZ

asupra propunerii legislative privind exercitarea profesiei de informatician
În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă privind exercitarea profesiei de informatician, trimisă comisiei cu adresa nr.123 din 19 mai 2003.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 3 septembrie 2003.

În urma dezbaterilor, membrii comisiei au hotărât, cu 8 voturi pentru şi 6 împotrivă, avizarea negativă a propunerii legislative din următoarele considerente:
1. La nivel comunitar, până în prezent nu a fost elaborat un act normativ sectorial care să reglementeze profesia de informatician, ceea ce contravine Directivei nr.89/48/CE privind sistemul general de recunoaştere a diplomelor de licenţă acordate pentru o perioadă de formare profesională de cel puţin 3 ani.
În vederea transpunerii acestei directive în dreptul intern a fost elaborat proiectul de lege privind recunoaşterea diplomelor şi calificărilor profesionale pentru profesiile reglementate din România şi nu echivalarea acestora, aşa cum este prevăzută la art.7 din propunerea legislativă.
2. Clasificarea ocupaţiilor în trei mari categorii de lucrători (aşa cum se face referire în expunerea de motive) este foarte greu de separat, iar în domeniul informaticii, există o diversitate de ocupaţii a căror complexitate şi competenţe necesare diferă foarte mult.
Clasificarea ocupaţiilor din România prevede, mai detaliat, la grupa minoră 213 şi grupa minoră 312 specialiştii şi ocupaţiile din domeniul informaticii, incluzând şi cele 3 categorii de lucrători menţionate în expunerea de motive a propunerii legislative.
3. Sfera de aplicare a dispoziţiilor cuprinse în propunerea legislativă nu este bine delimitată prin definirea noţiunii de “informatician”.
4. Condiţionarea posibilităţii înscrierii în Societatea Informaticienilor Români (şi implicit a execitării profesiei de informatician) de cetăţenia română (art.23 lit.a) reprezintă o încălcare a prevederilor comunitare, instituind o discriminare pe motiv de naţionalitate.

PREŞEDINTE, 




SECRETAR,

Smaranda DOBRESCU



Ion MÎNZÎNĂ

Întocmit:

Consilier Elena ANGHEL
PAGE  
1

